<classify> MWAKA 2019 ulikuwa mgumu kwa wasanii wa Bongo Movie kutokana na wengi wao kugawanyika katika vipaumbele tofauti na kile kilichowakusanya na kuwafanya watambulike katika jamii.Wasanii wa filamu wamekuwa wakigawanyika katika maisha ambayo wengine waliyachukulia ni maisha mapya, baada ya kuona sanaa imewatupa mkono, lakini kwa wengine wamechukulia kama sehemu ya kupumzika kwa muda wakisubiri sanaa irudi.Lakini wapo ambao wao bado wamekuwa wakiishi kupitia kivuli cha Bongo Movie na kujipatia mafanikio ya kwao wenyewe, bila ya kujali au kuwa hata na fikra za kurudisha soko la sanaa ambalo limefia mikononi mwao.Mwaka 2019 wasanii wengi wa filamu nimewasikia bado wana imani, kwamba wanasubiri watu waje kulisimamisha soko upya, lakini wao sio miongoni mwa hao watu ila wapo kwa ajili ya kuwasubiri hao watu ambao mimi naona ni kama ndoto tu. Mwaka 2019 wapo wasanii ambayo wamenufaika hasa kwa maisha yao binafsi kwa kupitia jina la sanaa, kwa kuanzisha kampeni mbalimbali ambazo zimewasaidia katika jamii na hata kuongeza imani yao kwa watu wengine.Mfano moja ya kampeni ya uzalendo kwanza inayoundwa na wasanii zaidi ya 400, imekuwa ikijishughulisha na shughuli mbalimbali kwa kivuli cha sanaa ya filamu lakini huku soko lenyewe la filamu likiwa tupu.Umoja huu unaongozwa na Steve Mengele Nyerere wamekuwa na ushawishi mkubwa sio kwa jamii au kampuni ambayo wao wamekuwa wakishirikiana nao ila hata kwa viongozi wakubwa wa Kiserikali. Uzalendo kwanza chini ya Steve Nyerere walisimamia kipaumbele kushirikiana na Mbunge wa Pangani na Naibu Waziri wa Maji, Juma Aweso kupitia mashindano ya mpira ya Kombe la Aweso.Mashindano ambayo yalipaza sauti kwa pamoja hadi kumfikia Rais John Magufuli ambapo muda si mwingi ilitangazwa tenda ya kujengwa barabara kutoka Pangani hadi Tanga. Nguvu hizo hizo walizitumia katika kampeni ya Twende Kileleni, ambapo wasanii walipewa kipaumbele na Serikali katika kuhakikisha wanapata huduma zote katika kuutangaza mlima Kilimanjaro kwa wasanii hao kuupanda.Lakini mwaka huu 2019 bado utakumbukwa kwa wasanii wa Uzalendo kwanza ambapo chimbuko lao ni sanaa ya uigizaji, waliutangaza utalii wa Bagamoyo kwa kutembelea makumbusho kwa kampeni ya Twendezetu Ki-natura. Lakini pia walitembelea hifadhi ya Taifa ya Burigi wilaya ya Chato, ambapo walishirikiana vizuri na Serikali kupitia Waziri wa Maliasili na Utalii, Hamisi Kigwangalla.Hayo yote wanayafanya katika mwavuli wa sanaa ya uigizaji, lakini bado hawajajiuliza hiyo sanaa hasa wanautumia mwavuli wake wanaifanyia nini, hivyo kwa mwaka 2020 lazima wabadilike ili kutunza zaidi majina yao na kuzidi kupata fursa hizo. Mwaka 2019 soko la filamu bado lilikuwa katika wakati mgumu, lakini kitu ambacho kinaonesha kwamba uhai wa soko bado lipo linahitaji maamuzi ya wasanii wenyewe ni jinsi kampuni nyingi zilivyo bado na imani na wasanii hao na kuwatumia katika kampeni mbalimbali za uhamasishaji.Zipo kampuni ambazo bado zimekuwa zikiwatumia wasanii kwa nembo ya uigizaji, hata kuwapa ubalozi kuwapa kipaumbele kwenye shughuli zao. Yote hayo na mengine kwa mwaka 2019 bado umekuwa mwaka mgumu zaidi kwa soko la filamu, kwakuwa hakukuwa na juhudi zozote za kuhakikisha soko linarudi mahala pake. Kuna kipindi nilifikiri labda wasanii wengi walikuwa hawana fedha, lakini mwaka huu kulikuwa na sherehe nyingi za wasanii kusherehekea siku zao za kuzaliwa kwa kufanya shughuli kubwa hata wengine kujipatia zawadi ya magari ya mamilioni.Kuna muda nikafikiri kwamba huenda soko halipo kabisa, lakini jambo la kushangaza wenye luninga wamekuwa wakitangaza tena kwa kupitisha matangazo kwenye vipindi wanahitaji filamu na Tamthilia. Lakini hawakuishia kutoa matangazo lakini walitoa mikataba kwa baadhi ya wasanii, hata wengine kuwasimamia katika kazi zao. Lakini mipango hiyo ilikuwa ikishughulikiwa na wachache kama Daudi Michael Duma huku wengine wakizidi kuweka fikra zao kwamba huenda yale yaliyopita yanaweza kujirudisha yenyewe, kwa soko kuwa sawa kama miujiza.Mwaka 2020 lazima wasanii wakae nakugundua haya wanayovuna yanatokana na baadhi ya wasanii waliojitolea na kupambana kabla ya kugundua nini maana ya maslahi kwakuwa walikuwa na moyo wa sanaa.Wasanii wa zamani waliijenga sanaa sio kwa kutegemea kupata zaidi, ila walijenga kwa moyo ndiyo maana wengine leo imewanufaisha, kama wangejali maslahi kabla ya kujenga basi haya matunda wanayovuna hawa wasanii leo yasingekuwepo.Mwaka 2020 wasanii lazima wagundue kama wao walinufaika na sanaa, kipo kizazi ambacho kitahitaji pia kinufaike zaidi na sanaa hii, ambayo wao waliikuta kwa watu waliopambana kwaajili ya kufikia hapo walipoipokea. Huenda hiki kikawa kizazi kitakachokuja kulaumiwa kama hakitafanya maamuzi mwaka 2020, kwa kuwa ndiyo kitakuwa kizazi kilichoimaliza kabisa sanaa ya filamu Tanzania.Siwezi kusema kama wasanii mwaka 2020 hawataweza kulirudisha soko la filamu, hapana wanaweza kwa kuwa waliwezaje kufanya kampeni kubwa zikafanikiwa kisha washindwe kuirejesha filamu ilipokuwa. Mwaka 2020 iwe kwa ajili ya kupambana na soko la filamu ambalo tayari limeyumba na kudondoka, ukifikiria nje ya boksi unaweza kupata majibu sahihi ya soko la filamu jipya kwakuwa ninaimani Mzazi Serikali haiwezi kumtupa mtoto anayempenda.  <topic>: kitaifa 